Christine Antorini (S), 2013-04-02:
Vi synes faktisk, at det er vigtigt at give kommunerne den frihed til at vælge hvilke typer af ordninger, de ønsker.
Det er den mulighed, der er i dag.
Man kan vælge fritidstilbud efter dagtilbudsloven.
Man kan vælge SFO og klub, og vi synes, at det er rimeligt at sige, at det er en del af det, som kommunerne skal have af muligheder for, hvordan de selv vælger at organisere det område, og som de jo derfor også skal have en dialog med deres egne borgere om.
Enhedslisten ønsker, at regeringen fremsætter et lovforslag, hvor SFO'er i stedet for at være omfattet af folkeskoleloven bliver omfattet af dagtilbudsloven, som gælder for fritidshjem, og som indebærer loft over forældrebetalingen og selvstændig forældrebestyrelse.
Regeringen kan ikke støtte forslaget, og det vil jeg gerne nærmere begrunde.
Enhedslisten ønsker med sit forslag at lægge loft over forældrebetalingen i SFO for at, som der står i forslaget, stoppe den seneste tids udvikling i prisniveauet og for at sikre, at en folkeskolereform ikke bringer betalingen endnu mere ud af proportioner.
Jeg vil godt tage det sidste først.
Med regeringens folkeskoleudspil foreslår vi at indføre en sammenhængende og aktiv skoledag med flere og bedre timer til undervisning og andre læringsaktiviteter.
Samtidig er det også hensigten, at både SFO- og klubpædagogerne og SFO- og klubaktiviteterne skal integreres bedre i løbet af skoledagen.
Kommunerne vil fortsat skulle tilbyde SFO og klub til eleverne svarende til niveauet i dag.
F.eks. når eleverne på mellemtrinnet får fri fra skole omkring kl. 15, vil det stadig være muligt at bruge nogle timer i klubben, hvis de er tilmeldt.
Forældrene skal selvfølgelig ikke betale for den tid, eleverne er i skole, og heller ikke, når skoledagen udvides, og forældrene skal selvsagt også fortsat betale for SFO og klub før og/eller efter skoletid.
Forældrebetalingen til SFO og klub er et kommunalt anliggende, og det er derfor den enkelte kommune, der fastsætter betalingen.
Det ændrer vores udspil ikke på, men vores udspil er dog baseret på forudsætningen om, at kommunerne kan nedsætte forældrebetalingen i SFO og klub i kroner forholdsmæssigt, dvs. fastholde forældrebetalingsandelen uændret svarende til det reducerede behov.
Med hensyn til udviklingen i forældrebetalingen finder Enhedslisten det nødvendigt at stoppe den seneste tids udvikling i prisniveauet.
I dagtilbudsloven er der fastsat et loft over forældrebetalingen i fritidshjem, og loftet er fastsat til 30 pct. af bruttodriftsudgiften af en fritidshjemsplads.
Indførelsen af et tilsvarende loft over forældrebetalingen i SFO skønnes at betyde en udgift i størrelsesordenen ca. 1,2 mia. kr. om året.
Det ville være konsekvensen af Enhedslistens forslag.
Så uanset at Enhedslistens intentioner bestemt er sympatiske, må jeg konstatere, at forslaget vil have nogle ganske væsentlige økonomiske konsekvenser for det offentlige.
Og der er ikke meget, der får det til at se ud, som om det lige er det, der ligger på tegnebrættet, altså i forhold til hvordan dansk økonomi ser ud i øjeblikket.
Det er rigtigt, at forældrebetalingen opgjort som et samlet gennemsnit for børn og unge i alderen 6-13 år har været stigende i de senere år.
De foreliggende data, vi har fra Danmarks Statistik, viser en udvikling i takstniveauet for de kommunale SFO'er, hvor de opgjort som samlet landsgennemsnit for alle kommuner i 2012-prisniveau er steget fra årligt 17.744 kr. i 2007 til 18.973 kr. i 2012.
Det svarer til en stigning på 6,9 pct. i perioden fra 2007 til 2012, hvis man ser på de 6-9-årige i indskolingen.
De tilsvarende tal for de 10-13-årige på mellemtrinnet viser, at det i 2007 kostede årligt 10.933 kr., mens det i 2012 kostede 10.708 kr., og det svarer til et fald på 2,1 pct. i perioden.
Forældrenes betalingsandel i de kommunale SFO'er har også været stigende.
Det er altså, når beregningen foretages på grundlag af den gennemsnitlige forældreindkomst for alle forældre, dvs. både for forældre, der får søskende- og/eller fripladstilskud, og for forældre, der betaler fuld takst.
Foretages beregningen derimod på grundlag af kommunalbestyrelsernes fastsatte takster for SFO, er forældrebetalingsandelen steget fra 44,7 pct. i 2007 til 52 pct. i 2011 – hvis man altså antog, at alle forældre betalte den af kommunalbestyrelsen fastsatte SFO-takst.
Fripladstilskud ydes under hensyn til forældrenes økonomiske forhold, og derfor får de familier, der har mest brug for det, nedsat den samlede forældrebetaling, og det synes jeg er et godt og solidarisk princip, som vi jo altså også kan se, når man tager det med i den gennemsnitlige beregning på prisudviklingen.
Som nævnt er forældrebetalingen i SFO et kommunalt anliggende, og det er derfor den enkelte kommune, der fastsætter betalingen.
Det giver udviklingen efter regeringens opfattelse ikke grundlag for at ændre på.
Enhedslisten ønsker også med beslutningsforslaget at styrke forældrenes indflydelse på SFO'en ved at stille krav om særskilt forældrebestyrelse, så de ikke er stillet ringere end forældre på det øvrige dag- og fritidstilbudsområde.
Her vil jeg godt minde om, at skolebestyrelsen også er bestyrelse for SFO'en.
De forældrevalgte medlemmer i skolebestyrelsen er alle forældre til skolens elever, og langt de fleste af dem har eller har haft børn, der benytter skolens SFO, herunder fritidsklub organiseret som SFO.
Et af regeringens forslag i folkeskoleudspillet går i øvrigt ud på, at SFO-lederen skal have en fast plads i skolebestyrelsen ligesom skolelederen, dog uden stemmeret.
Endelig ligger der også i regeringens forslag, at der skal være en dispensationsmulighed i kommuner, der ønsker at opretholde en særskilt ledelse af skole- og fritidstilbud.
Jeg vil derfor godt som afrunding sige, at vi naturligvis vil følge udviklingen og holde snor i, at der ikke i de kommende år over en bred kam viser sig ubegrundede kommunale takstforhøjelser, herunder også for SFO.
Regeringens folkeskoleudspil kan i hvert fald ikke begrunde det.
Jeg vil faktisk også gerne sige tak til Enhedslisten for beslutningsforslaget, som giver anledning til en vigtig debat om det her område, og hvor vi fra regeringens og regeringspartiernes side også får mulighed for at fortælle lidt om, hvordan vi ser, at sammenhængen er i forhold til folkeskoleudspillet, og hvad det indebærer i forhold til bl.a. SFO-området, som vi jo synes er hele sammenhængen i en mere sammenhængende dag mellem lærere og pædagoger, herunder at de vigtige pædagogiske aktiviteter, der sker i SFO og klub, også i højere grad kan blive en del af en levende skoledag.